Papersnake/gushiwen huggingface dataset:
孟秋偕静夫子鱼尊五殷六过鸡鸣寺 其二
曹寅（清代）

飙轮飞十代，秋草属前朝。圣蜕随迁化，凡情堕寂寥。

颓城疑护埭，老树强题萧。淘滤河沙在，能忘爪发销。
读诗
陈宓（宋代）

举世莫遮太白眼，无物可解杜陵怀。
当时悔不更痛饮，后世浮名安用哉。
长相思
欧阳修（宋代）

深花枝。浅花枝。深浅花枝相并时。花枝难似伊。

玉如肌。柳如眉。爱著鹅黄金缕衣。啼妆更为谁。
寄题朱塘晦翁亭
方岳（宋代）

吾州断云边，山水则大好。
不知几何年，有一晦翁老。
去为考亭人，草树日枯槁。
儿时所钓游，岂不概怀抱。
归来乎令威，杖屦费幽讨。
寒绿翁家塘，昨梦几倾倒。
田田君子花，藉籍书带草，
谁其月三间，聊以寄吾浩。
翁今为飞仙，落叶纷不扫。
滕侯所书绅，岁月略可考。
诸郎表章之，三峰倚晴昊。
藐予抱遗书，生世恨不早。
至今章句闻，兀兀首空皓。
缅怀草堂云，春风动芹藻。
朝云
王令（宋代）

朝云飞飞来无穷，暮云漠漠昏相蒙。
闲来既自不成雨，拂去安相遮长空。
拟鞭屏翳问白日，更谪星伯诛长风。
尽令万物被光景，夜看北斗朝天中。
无害弟之官梓林伯氏无亏序送之极兄诏之义予
李流谦（宋代）

吾家老仙一世师，挺特风概老不衰。
平生行已有本末，世人不不其天和。
急流勇退人恨早，纤尘恐污白玉姿。
精神强健腰脚轻。鬖鬖白发明鬓髭。
盘谷亭前一幅巾，子掖孙携翁笑歖。
无官一品钱满屋，汝辈持氏逃寒饥。
指心一点物非物，向来所贮惟不欺。
殷勤宝此徵后福，如印券契火灼龟。
我勤朴斲尔涂垩，障护风雨期勿隳。
庭前百拜领翁语，有毫发愧非翁儿。
季也才力百倍予，天之报翁或在兹。
得其一体敏且强，遇事雹落雷雷驰。
莫兼掾尉官职卑，正欲小试观异时。
弟兄赠言出寸丹，岂但趣和同儿嬉。
伯氏有德君子哉，发言不妄如发机，
叙文千字炯星日，是病苦者之神医。
愿子铭几铭盘盂，骅骝万里未易期。
悲莫悲於生别离，雁邓可忍霜风吹。
丈夫远怀在门户，正使蚁聚终奚为。
酒阑上马飞鸟疾，我亦安能空郁郁。
青州作
孔平仲（宋代）

京东地平夷，自古四战国。九州此居三，山海在封域。

北趋京洛近，南卷江淮直。富饶足鱼盐，饱暖遍牟麦。

英雄欲飞腾，假此为羽翼。隆准蹙秦亡，金蟆伺唐隙。

方今不忧此，所重只西北。兵防最寡少，主帅失铨择。

蒿莱蔽城隍，绣涩满戈戟。慢为盗之资，忽者祸所植。

吾视士大夫，赳赳半雄特。歌谣尚慷慨，阔达本多匿。

腹心宜先安，豫备乃长策。众方诵太平，我乃虞盗贼。

虽言亦谁听，痛哭损肝膈。
祥云
王安石（宋代）

冰入春风涨御沟，上林花气欲飞浮。
未央屋瓦犹残雪，却为祥云映日流。
和东坡日日出东门
林光（明代）

万物春已动，吾心亦天游。我游宣我乐，出门复何求。

万事如一宣，空怀百岁忧。梅花已露萼，雪汁流未休。

春风一杯酒，何必万户侯。迟迟信我马，历历随山邱。

安能出层峰，数尽十二州。
以假鲎豆豉送郑顾道
王洋（宋代）

黄岩贡篚鱼俎赤，浮玉僧盘豆酱寒。走送似呈花下客，看花容易别花难。
夏秋之交小舟早夜往来湖中绝句
陆游（宋代）

横林渺渺夜生烟，野水茫茫远拍天。
菱唱一声惊梦断，始知身在钓鱼船。
虞山谣 其二
王世贞（明代）

西云障天东日出，安能舞风长不失。铁劵自保前朝不，安能将不作后人。

三千健儿尺一纸，倏忽随飙逐流水。君不见一虎伏，众虎死。

黄头子，赤头子，汝曹胆落温御史。
海边亭为浩然赋
张斛（金朝）

夙有沧州趣，云扃梦几回。
临深疑地尽，望远觉天开。
月涌冰轮出，涛翻雪阵来。
无机同海客，鸥鸟莫相猜。
和鲍县尉
赵师秀（宋代）

留僧秋阁上，身自伴僧闲。
潄齿临寒水，焚香对远山。
野禽偷果去，童子借经还。
馀兴成诗句，高题屋柱间。
和张宝臣即元韵
沈辽（宋代）

始余倦游念还家，一身泛然寄天涯。头上白发日益加，朱颜不驻炉中砂。

飘飘逸气凌紫霞，犹著黄绶趋泥沙。烈日漫凭乌帽遮，穷巷归来夕烟斜。

闭门正欲谢喧哗，何惮屋室多庳窊。杨柳欲落鸣饥鸦，八月秋风想乘槎。

市中有金谁攫挐，自欲归耕老菑畬。嗜好已背梨与楂，那复开口增呶呶。

眼昏白昼生黑花，老悲独向儿女夸。枯辙不能活鲿鲨，骐骥垂耳伏盐车。

一官欣得饱鱼虾，顿首致谒辞当衙。愚拙不遇何复嗟，川陆旧游殊不遐。

才渡扬子已闻蛙，吴女蓬鬓多髦髿。西湖信美谢若耶，松竹夹道繁根芽。

势利屈曲如盘蜗，卫青变化乃龙蛇。深闺召客舞双髽，抚手相劝竞呀呀。

西崦老师自煮茶，太守陈乐奏渝巴。湖水洗面去尘痂，故山白浪留文沙。

田里小儿放猪猳，为乐往往鸣箫笳。亦有狐兔堪施罝，令人指手徒为挪。

贱职驰使告及瓜，聿来甬东绝纷华。钳口不复露颊牙，联曹相系琼与葭。

上官庇覆不汝瑕，优游重见林中葩。四时风露换物华，新诗迭致思无邪。

吾子俊拔诚可嘉，岂独鄙言数矜誇。高吟大字耀纸麻，时虽未亨道不污。

屡出珠玉能愧奢，麻姑手爪幸见爬。长篇垂况理不差，正如矛戟相鏖叉。
岘山诗
李淑（宋代）

岘山如闯襄庐南，钜平跻赏留爱谈。
官邪俗沦祭不屋，君来怀古茵凭惭。
孤峰嵚岖汉之曲，云梁月皋万螺矗。
轻裘四眺风物佳，宾客文章欢意促。
酒酣嘅涕邀灵期。金碑揭然民哭遗。
斧薪弗翦召棠树，箫鼓相传栾社祠。
使君籍在华光省，秩废诹新剡章请。
篆楹舄采神宴娭，比故才坚诗播永。
我尝学史称君伐，又感先贤祀无歇。
德名信与苍崖俱，旷贵纷纷煨壤灭。
句 其七
朱敦儒（宋代）

人间万事老无味，天下四时秋最愁。
雪后西山即目
徐夜（明代）

抱暖驱坚径，声连千里白。鍊水缚地骨，寒落石林瘠。

晴眶归众曜，远明表微僻。冻涨冰叶散，风洲霰纹积。

劲草创坚立，溪翎登岸踯。陆壑坦殊貌，群峰态转益。

陡巘未云青，潜澌结夐石。淞流解屡合，风日争向夕。

当险值归樵，耸肩避尘客。
夜坐闻笛
李纲（宋代）

栉栉银云点太清，一天风露月华明。数声何处吹横笛，引起离家去国情。
僧鹗禅人求赞
释宗杲（宋代）

这汉一生空倔彊，偏向人前放软顽。涅槃路上栽荆棘，解脱门前紧著关。

不别法身三种病，岂识楞严义八还。谩把少林在孔笛，等闲吹过汩罗湾。
古乐府
邵谒（唐代）

对酒弹古琴，弦中发新音。新音不可辨，十指幽怨深。

妾颜不自不，四时如车轮。不知今夜月，曾照几时人。

露滴芙蓉香，香销心亦死。良时无可留，残红谢池水。
阳台晚望山在汉川城外以候按台驻
黄公辅（明代）

巀嶪孤峰倚碧霄，阳台旧迹几昏朝。水兼天去晴川渺，山度江昏赤壁遥。

四望烟光浮晚翠，数声啼鸟弄春娇。有无云雨都休问，且得半閒物外消。
句
王钦若（宋代）

龙带晚烟归洞府，雁拖秋色入衡阳。
西山诗和者三十余人再次前韵为谢
苏轼（宋代）

?此诗卷十六已收，题：再用前韵。
?
题清芬阁
臧询（宋代）

旧隐固潇洒，先生偏苦吟。俗情随水落，雅趣与山深。

白日自朝暮，清风无古今。远孙簪组盛，终有爱闲心。
融州老君洞敕赐真仙岩之图
杜应然（宋代）

古号黔南今号融，真仙第一胜高嵩。
仙关标榜门增丽，圣像威灵民名崇。
帝赐御书藏宝阁，天生石像老仙翁。
瓶炉罗列非雕琢，幢盖周围夺巧工。
足履分明深踏石，仙衣仿佛挂令珑。
青牛水畔藏头角，白鹤溪边饮羽宗。
狮子像前如拜伏，猿猴梯上若登空。
龙田龙迹施鳞甲，蛇藏蛇身似锦红。
罗汉数躯朝向北，斗星七位转回东。
浮桥伫望金星座，仙径平瞻水月宫。
丹井千秋泉不竭，芝田万顷草常丰。
余清近酌潺潺水，耸翠遥观叠叠松。
石柱经年坚且直，寿溪度岁淼无穷。
吕仙隐迹居于壁，□□□容坐得穹。
彩仗彩仪皆拥护，仙床仙室尽高雄。
化岩夏月生寒凛，和洞冬天都暖烘。
棋画台中人弈戏，树生石内月朦胧。
列三寺观学俱近，会一楼堂阐洪。
道院庵中居上道，风雩台畔自生风。
桥名步扣登融石，楼号鸿音撞巨钟。
花圃西南前可望，钓台泉石景堪充。
刘侯布德于融郡，父宿兴祠立寿容。
广地可容千位客，照天高挂一灯笼。
洞天要比应难比，福地虽同未肯同。
一石镌经显居士，万碑题咏称名公。
想君足迹难穷览，敬为栽诗入画中。
乾元岕
吴正志（明代）

绝壁藏深坞，仙台俯碧空。数篁一萧瑟，我欲御长风。
苏子瞻雪堂
孔武仲（宋代）

古县东边仄径开，先生曾此属蒿莱。
鸾凤一去应不返，花柳当年皆自栽。
画壁苍茫留水墨，朱栏剥落长莓苔。
邻翁笑我来何暮，检点风烟兴尽回。
鹧鸪天·冬至阳生才两日
佚名（宋代）

冬至阳生才两日，欣逢伯氏绂麟辰。鶺鴒原上欢声沸，棣萼堂前喜气新。斟九酝，劝千巡。华途从此问云津。杨前未把耆年祝，且愿青云早致身。
即事
史蒙卿（宋代）

宫花攒晓日，仙鹤下云端。
自是伤心极，那能著眼看。
风沙两宫恨，烟草八陵寒。
一掬孤臣泪，秋霖对不乾。
和盛君王屋题壁韵 其一
彭凤高（清代）

太行东走拱神京，眼底长河一线横。得势起为天下脊，伏流独向地中行。

祈天坛古传轩帝，授道台荒说广成。玄女《阴符》原自有，仙镫犹向夜深明。
梦至洛中观牡丹繁丽溢目觉而有赋
陆游（宋代）

两京初驾小羊车，憔悴江湖岁月赊。
老去已忘天下事，梦中犹看洛阳花。
妖魂艳骨千年在，朱弹金鞭一笑哗。
寄语毡裘莫痴绝，祁连还汝旧风沙。
钓台
范师道（宋代）

乾坤交泰重弥纶，当日岩陵道最淳。
大汉中兴得英主，先生高退作闲人。
滩头风月遗千古，台上纶杆寄一身。
今日病夫祠下过，独知疲懦长精神。
和诸庵花光十梅颂 其七
王柏（宋代）

孤标向背从地，枝头各自精彩。堂堂妙用纵横，谁识笔根所在。
送边将
李咸用（唐代）

天骄频犯塞，铁骑又征西。臣节轻乡土，雄心生鼓鼙。

地寒花不艳，沙远日难低。渐喜秋弓健，雕翻白草齐。
即事
文天祥（宋代）

飘蓬一叶落天涯，潮溅青纱日未斜。
好事官人无勾当，呼童上岸买青虾。
句
潘佑（唐代）

劝君此醉直须欢，明朝又是花狼藉。（见《野客丛谈》）
马融绛帐台
刘摰（宋代）

汉守曾为绛帐师，升堂高弟许抠衣。传经无复当时事，只有沙禽自在飞。
春日山斋
灵一（唐代）

野径东风起，山扉度日开。晴光拆红萼，流水长青苔。

逋客殊未去，芳时已再来。非关恋春草，自是欲裴回。
晓看芙蓉
杨万里（宋代）

两岁芙蓉无一枝，今年万朵压枝低。
半红半白花都闹，非短非长树斩齐。
临水酽妆新雨後，出墙背面晓风西。
春英笑杀秋英淡，秪恐穠於桃李蹊。
壮观
米芾（宋代）

临南山猗陟北岵，抚壮胜猗遗万古。漫漫苍苍穹无所，奕奕嶪嶪踪奇度。

逶迤猗前征，盘礴猗后驻。奋迅猗奔驶，却约猗畔顾。

环旋猗抱卷，引伸猗就旅。雾释猗离掩，云乘猗平举。

瞭瞭猗蟾辉，悒悒猗蒸雨。郁郁猗阳春，莽莽猗玉露。

爚爚猗午停，翳翳猗酉去。领吾侪猗并舆步，却飞仙猗不遐慕，癯其形猗久何苦。

便莫便猗遵坦路，适莫适猗破心阻。乐莫乐猗频会遇，莫莞藤猗撷芳藇。
石篆诗
欧阳修（宋代）

寒岩飞流落青苔，旁斲石篆何奇哉。
其人已死骨已朽，此字不灭留山隈。
山中老僧忧石泐，印之以纸磨松煤。
欲令留传在人世，持以赠客比琼瑰。
我疑此字非律画，又疑人力非能为。
始从天地胚浑判，元气结此高崔嵬。
当时野鸟踏山石，万古遗迹於苍崖。
山只不欲人屡见，每吐云雾深藏埋。
群仙发空欲下读，常借海月清光来。
嗟我岂能识字法，见之但觉心眼开。
辞悭语鄙不足记，封题远寄苏与梅。
送文畅上人东游
权德舆（唐代）

桑门许辩才，外学接宗雷。护法麻衣净，翻经贝叶开。

宗通知不染，妄想自堪哀。或结西方社，师游早晚回。
简艮斋 其三
曾丰（宋代）

梦里常门下，诗中半广南。句成还自诵，愁到与谁谈。

菊又黄无抵，头今白不堪。剩分新著作，洗我瘴边岚。
病中杂兴
高登（宋代）

长袖深藏批敕手，短筇斜倚作诗肩。
有时极目愧辽汉，兴在孤鸿落照边。
记岁
梅尧臣（宋代）

买臣四十八，犹苦行负薪。
我免以樵给，贫居年与均。
道上不讴歌，妻亦无恚嗔。
三者固异彼，异同双朱轮。
禅人并化主写真求赞
释正觉（宋代）

机锋不敏，神观不清。
一点寒灰后，三乘热椀鸣。
历代祖咽喉把定，十方心手段放行。
春风剪剪兮，物像英英。
定林院
王安石（宋代）

穷谷经春不识花，新松老柏自攲斜。慇勤更上山头望，白下城中有几家。
雨中游小云居
苏辙（宋代）

卖酒高安市，早岁逢五秋。
常怀简书畏，未暇云居游。
十载还上都，再谪仍此州。
废斥免羁束，登临散幽忧。
乡党二三子，结束同一舟。
雨余江涨高，林薄烦撑钩。
积阴荐雷作，两山乱云浮。
雨点落飞镞，江光溅轻沤。
笑语曾未毕，风云遽谁收。
舟人指松桧，古刹依林丘。
老僧昔还住，晚饭迎淹留。
食菜吾自饱，馈肉烦贤侯。
严城迫吹角，归棹随轻鸥。
联翩阅村坞，灯火明谯楼。
肩舆践积甃，涂潦分潜沟。
居处方自适，未知厌拘囚。
倾杯·金风淡荡
柳永（宋代）

金风淡荡，渐秋光老、清宵永。小院新晴天气，轻烟乍敛，皓月当轩练净。对千里寒光，念幽期阻、当残景。早是多愁多病。那堪细把，旧约前欢重省。
最苦碧云信断，仙乡路杳，归雁难倩。每高歌、强遣离怀，奈惨咽、翻成心耿耿。漏残露冷。空赢得、悄悄无言，愁绪终难整。又是立尽，梧桐碎影。
赠括苍季此翁
王谌（南北朝）

君来古括州，吴楚一节游。
衣染匡庐碧，诗清雁荡秋。
山行寻隐逸，野坐傲公侯。
不欲携书献，文章生古愁。
杂言无锡惠山寺流泉歌
皇甫冉（唐代）

寺有泉兮泉在山，锵金鸣玉兮长潺潺。
作潭镜兮澄寺内，泛岩花兮到人间。
土膏脉动知春早，隈隩阴深长苔草。
处处萦回石磴喧，朝朝盥漱山僧老。
僧自老，松自新。
流活活，无冬春。
任疏凿兮与汲引，若有意兮山中人。
偏依佛界通仙境，明灭玲珑媚林岭。
宛如太室临九潭，讵减天台望三井。
我来结绶未经秋，已厌微官忆旧游。
且复迟回犹未去，此心只为灵泉留。
鹳鹊楼
乔光烈（清代）

何处西风鹳鹊楼，烟沙萧瑟满汀洲。人间俯仰成千古，到海黄河日夜流。
次韵前人醵更生会三首
陈著（宋代）

满天地里暗尘飞，老息奄奄一发危。
种秫为生姑托醉，采薇忍死未忘饥。
三閒书屋鬼神护，百两芒鞋风雨知。
咄咄书空如梦寐，龙山谁记有佳期。
梦中作寄朱行中
苏轼（宋代）

舜不作六器，谁知贵玙璠。
哀哉楚狂士，抱璞号空山。
相如起睨楚，头璧相与还。
何如郑子产，有礼国自闲。
虽微韩宣子，鄙夫亦辞环。
至今不贪宝，凛然照尘寰。
答孙楚诗
董京（魏晋）

周道斁兮颂声没。夏政衰兮五常汨。便便君子。顾望而逝。

洋洋常满目。而作者七。岂不乐天地之化也。哀哉常时之不可与。

对之以独处。无娱我以为欢。清流可饮。至道可餐。

何为栖栖。自使疲单。鱼悬兽槛。鄙夫知之。夫古之至人。藏器于灵。

缊袍不能令暖。轩冕不能令荣。动如川之流。静如川之渟。

鹦鹉能言。泗滨浮磬。众人所玩。岂合物情。玄鸟纡幕。万世而不悟。

以我观之。乃明其故。焉知不有达人。深穆其度。亦将窥我。颦蹙而去。

万物皆贱。惟人为贵。动以九州为狭。静以环堵为大。
渔村即事
薛嵎（宋代）

维舟古渡头，四望是汀洲。
水阔唯宜夏，荷枯不碍秋。
困归牛背稳，晓汲井云浮。
独坐愁无侣，多番为月留。
山居杂诗九十首
曹勋（宋代）

平生江海性，俗冗不到眼。
偶然牵禄养，遂复事篇简。
所愧道益远，所喜性羽懒。
末路终此惠，尤得养樗散。
交韵赵佥判苦雨
项安世（宋代）

多谢新诗起钝顽，扣门佳梦忽惊残。
句中解貌秋霖苦，读罢犹闻夜滴寒。
谁道贵游无世话，君今清尚更儒酸。
向来白贺风流在，勉立修名后代看。
丙除夜泊舟东湖用白石归苕溪韵书怀
徐端（清代）

一卷阴符偶自随，奴星解事亦忘归。
参横斗转吟魂瘦，愁绝寒梢两绿衣。
兴田铺
范云山（宋代）

曲坡行尽处，鸡犬两三家。
十里长亭路，青山道正赊。
题秀岩
涂槱（宋代）

何代神仙碧玉宫，攀缘直上与天通。
拓开四壁层梯峻，幻出千形五色融。
后拥关遮山作卫，左嘘右吸水成弓。
咨诹我欲呼猿鹤，一笑今谁此兴同。
闻红鹤有感
张耒（宋代）

东风吹晓麦青青，柯山树头红鹤呜。
窗间梦断客叹息，忆我去鹤临汝城。
平池朱阁花如雪，岘山少室两奇绝。
岂知崎岖黄土岗，茅屋芦篱风雨折。
殷勤寄语望嵩楼，此身强健会重游。
陈迹再寻难料得，正如三到旧黄州。
别白水归大雪
赵文（宋代）

冰枝压路不可行，健夫快斧声丁丁。
南来未得过车道，北山复作发屋声。
低枝丛薄亦可喜，但觉身过琉璃城。
山高路滑凛欲跌，拄杖赖有青童君。
平安度岭笑相贺，榾柮快暖胭脂春。
夜投野店且熟睡，明日阴晴明日事。
道山座主先生平章吕公挽歌辞五首
方回（元代）

昔仆叨名第，繄谁极作成。
首捐登仕诰，误掇别闱□。
□□人皆喜，权臣独不平。
可怜身欲死，无以报平生。
闻蝉赋别送李古冲吏部
陈达（明代）

珠宫擅虚敞，灌木饶萧森。萝萦古洞匝，不受烦暑侵。

有客远行古，于焉洗尘襟。暌违宁足道，宛如辰与参。

壶觞甫交错，清风遗好音。悠扬重凄恻，对此谁能任。

缅怀物理微，高洁谐夙心。晓吸沆瀣零，暮止松桂阴。

飞鸣亦自适，伺者徒相寻。因之深有感，聊以调吾琴。

愿君崇令德，嗤彼泽畔吟。勋业方肇兹，伫立还朝簪。
梅
尤袤（宋代）

不奈雪埋照，可堪风漏香。
天寒无疹粟，日暮有严妆。
桃李真肥婢，松筠共老苍。
合教居第一，独自占年芳。
杨柳枝
晁补之（宋代）

素色清薰出俗华。腊前花。轩前爱日扫云遮。几枝斜。

月淡纱窗香暗透，白于纱。幽人独酌对芳葩。兴无涯。
次韵翁承之见寄二首 其二
范浚（宋代）

伊我索居吟雪屋，怀君独夜步风廊。语离尚忆三春暮，共醉曾分一日光。

忽喜斜封书绢白，更传妙语色丝黄。遥知发兴虬松下，白眼看天自举觞。
坏屋
王建（唐代）

官家有坏屋，居者愿离得。苟或幸其迁，回循任倾侧。

若当君子住，一日还修饰。必使换榱楹，先须木端直。

永令雀与鼠，无处求栖息。坚固传后人，从今勉劳力。

以兹喻臣下，亦可成邦国。虽曰愚者词，将来幸无惑。
梦游岱岳歌
王鸣盛（清代）

我志穷十岳，身佩真形图。汶阳道上纵远目，突兀岱顶青模糊。

道酒若琥珀，丝绳提玉壶。解鞍即醉倒，偃卧胡姬垆。

天风飘飘浮绝磴，导我忽转松萝径。萝径逼高寒，苍苍十八盘。

汉策閟古字，秦松泻哀湍。振衣便觉凌紫极，倚剑真欲生飞翰。

穹崖溅瀑多殊状，决眦已在层霄上。碧霞四气拱星辰，青帝五云开崿嶂。

崿嶂叠叠烟青青，封中云气缕缕生。安期一笑相逢迎，如瓜之枣出啖我，骖驾白鹿空中行。

天门詄荡，日观巃嵷。河流挂树，海色摇空。苍烟九点望不极，合沓下见扶桑红。

银台倒影火轮出，惊回清梦仍相失。风马云车乍有无，丹梯翠壁看明灭。

应劭记，李斯碑，平生怀抱空好奇。餐霞炼药不早，就坐待蓬莱清浅始悔朱颜衰。

风尘回首驱征铎，惟听霜钟殷岩壑。万里终当汗漫游，十年肯负烟霞约。
题扇集句五首
陈造（宋代）

庭院深深深几许，美人绵渺在云堂。
落花游丝白日静，锦荐金炉梦正长。
黑柏沟祖茔被楚民侵占蒙制军清还读罢檄语感而泣下
张鹏翮（清代）

故园西望恨长吞，月近顽云势易昏。旋马久悲无夏屋，圭田何处问荒原？

幸归百世岗峦地，得妥当年泉壤魂。日暮秋风生万壑，几回衫袖掩啼痕！
次韵唐彦猷华亭十咏其十三女岗
王安石（宋代）

自古世上雄，慷慨擅功名。
当时岂有力，能使死者生。
三女共一丘，此憾亦难平。
音容若有作，无力倾人城。
秋日奉皇太后驻跸静寄山庄 其一
弘历（清代）

卜筑敞云扃，无过数日停。由来治人者，岂可恣吾宁。

秋日烟霞洁，仙山草木灵。以兹奉慈豫，延寿万千龄。
谒王令公祠
陈应元（明代）

令公为政见循良，更有风流被此方。天际双飞凫自远，桑间五色雉犹翔。

已同俎豆桐乡社，尚忆弦歌单父堂。此日趋跄欣未远，每从遗泽挹馀芳。
高士咏。韩康
吴筠（唐代）

伯休抱遐心，隐括自为美。卖药不二价，有名反深耻。

安能受玄纁，秉愿终素履。逃遁从所尚，萧萧绝尘轨。
赵约不远千里命驾相过中道寄示三诗姑和答一篇
张守（宋代）

霅水论交今有谁，两翁华发映朝衣。功名晼晚君流落，衰病栖朝我倦飞。

叔夜相思能肯顾，子猷乘兴却言归。人生动是参商别，三复清诗对落晖。
方湖钓鱼台
耶律铸（宋代）

杜梨花外杜鹃啼，醉倚春风上钓矶。真是一声声更切，不知犹更劝谁归。
送人游天台
许景衡（宋代）

洞里桃花无数开，玉人不肯放春回。未容梅福休官去，应怪刘郎独自来。
九日登尧山
陈琏（明代）

几载尧山负赏心，忽逢佳节强登临。白云极目家何远，黄叶满林秋又深。

杖屦徐行怜草色，壶觞列坐爱松阴。且将酩酊酬清景，何用闲吟慨古今。
秋热忆旧游二首
刘克庄（宋代）

忆昔浮江更涉淮，早秋天气最佳哉。
塞垣榆落蝉初少，泽国芦疏雁已来。
风露入怀诗笔健，关山满目笛声哀。
南州九月犹絺綌，纵有清樽底处开。
王行甫闻余白发有诗见慰赋此自解
安希范（明代）

资同蒲柳易催残，短发萧疏称箨冠。四十无闻人纵弃，山林有约分堪安。

白云万壑容双屐，绿水孤篷寄一竿。珍重故人劳问讯，不□鴳羡鹘□抟。
赠将军
杜光庭（唐代）

□□□□□□□，□□□□□□□。八表顺风惊雨露，四溟随剑息波涛。

手扶北极鸿图永，云卷长天圣日高。未会汉家青史上，韩彭何处有功劳。
郴江百咏并序·百丈山
阮阅（宋代）

萦迂鸟道少人通，只有豺狼夜过踪。
自衒崚嶒逾百丈，安知七十二高峰。
发临川
陆游（宋代）

见客道傍店，添衣江上村。
陂长风浩浩，山远雾昏昏。
虚日人声合，凶年菜色繁。
扶衰归北阙，何以报君恩？
唐虞门。虞舜
周昙（唐代）

进善惩奸立帝功，功成揖让益温恭。

满朝卿士多元凯，为黜兜苗与四凶。
泊真州新河亭
彭汝砺（宋代）

鬓毛垂雪欲毵毵，道路风波老不堪。系缆短亭聊自慰，青山数点见江南。
入蒲关先寄秦中故人
岑参（唐代）

秦山数点似青黛，渭上一条如白练。

京师故人不可见，寄将两眼看飞燕。
贺蛟峰先生入宅
何梦桂（宋代）

富贵朱门盖里闾，先生斸石此山居。
一区自足子云宅，三径何妨靖节庐。
万壑风云生几席，四山花木入庭除。
乾淳岂少高官爵，自是寒泉要著书。
赠致政王朝奉
黄裳（宋代）

得老归来已几年，水云深处洞中天。有身且睡三竿日，无物应看一指禅。

松竹亭台閒信步，乡闾樽俎谩随缘。此生离合谁能定，只见龙潭尚宛然。
次韵仲至
韩淲（宋代）

怕向帝城寻子公，官馀且自策閒功。若论杜集黄陈事，我爱东平巩睡翁。
蛛丝巧
胡仲弓（宋代）

蛛丝虽巧能害物，蚕丝虽拙能利人。
害物晨昏一饱足，利人利利害及身。
乃知巧者能远祸，拙者生死常为邻。
吾宁为蚕勿为蛛，所愿杀身以成仁。
千丝万缕何足恤，要令寒谷偕阳春。
丑奴儿令 郑恒求匹
李雯（清代）

海棠已折他人手，待得来时，几度黄鹂，好处春风别肃吹。

人间自有真萧史，无处容伊，月暗星移，金刀裁断女萝丝。
行经庐山东林寺
杜牧（唐代）

离魂断续楚江壖，叶坠初红十月天。紫陌事多难暂息，

青山长月好闲眠。方趋上国期干禄，未得空堂学坐禅。

他岁若教如范蠡，也应须入五湖烟。
次韵陈县丞谢送笋
赵蕃（宋代）

官曹常恐废书勋，赖是相看有竹君。送笋但知修岁例，辱诗还竹继前闻。

馋涎肯为口腹计，幽处要期风月分。我事且然成忤俗，奈何君复露奇文。
题法院
常建（唐代）

胜景门闲对远山，竹深松老半含烟。

皓月殿中三度磬，水晶宫里一僧禅。
答王觉斯见寄二首 其一
何吾驺（明代）

相去日以远，中怀日以积。浮云满目驰，淡然归兴夕。

晨起出门行，苍山酿烟碧。双鲤从东来，好音破岑寂。

澄江濯我缨，悠然见颜色。
晒旧衣
周寿昌（清代）

卅载绨袍检尚存，领襟虽破却余温。
重缝不忍轻移拆，上有慈亲旧线痕。
伤循州浑尚书
刘禹锡（唐代）

贵人沦落路人衰，碧海连天丹旐回。遥想长安此时节，朱门深巷百花开。
拟古十首 杏花天 拟白石 其六 垂虹夜泊
邵亨贞（元代）

月明消却娃宫酒。听吹笛、清寒满袖。向时双桨载离愁、去后。

几春风待问柳。谩回首。三江渡口。念西子、如今在否。

上方钟动客船开、别久。寄新诗、兴未有。
宝盘歌
沈昌宇（清代）

噫吁嘻！宝盘之来，乃自洪河之东，太华之西。沈埋光景二千载，潜匿不啻蛟与螭。

岐山崩颓灞水竭，此宝乃一鸣其奇。土衣厚裹十重甲，苔藓蟠驳鳞之而。

含垢忍辱无不可，奚必汲汲求人知。今日出世毋乃早，我为宝盘痛哭垂涟洏。

神物久晦岂能不一显，所惜今也非其时。成周之盛称宣王，中兴令辟开明堂。

命将北伐天威扬，驱逐猃狁过朔方。归来纪绩书旂常，乃作重器垂辉煌。

祭告清庙牵骍刚，股肱二虢同趋跄。是时大狩岐山阳，伐石作鼓志宪章。

籀也惟史古之良，刻画金石尤所长。勒兹盘铭传无疆，钩磔作作生锋鋩。

鱼鱼雅雅词轩昂，侯其祎而骏烈张，历十四代腾其光。

我见此盘在徐氏，良二千石有孙子。灵光道自日边来，奇气惊看室中起。

呜呼咸阳钟虡销为泥，承露金茎早摧圮。自从周鼎沦太丘，空令千人没泗水。

沧桑变易陵谷迁，法物西京长已矣。惟有此盘今巍然，精铜百炼重且完。

长牙㟏岈辟邪怒，渍血朱碧龙文斑。叩之其声中无射，琅琅摩戛锵八环。

长廓密室相掩护，犹有宝气彻夜腾星躔。我为此盘发三叹，摩挲百遍心茫然。

若非埋灭在九地，似尔光怪何以能久全。不潜而见际时变，顷刻城郭生烽烟。

盘兮盘兮尔室已易主，得无从此伤其天。此盘阅世二千载，笑我小子言詹詹。

刘争项战见惯等闲事，况此幺么蛮触何忧焉。我思及此重叹息，人生难与金石同其坚。

噫吁嘻！宝盘之来，乃自洪河之东，太华之西。侧身四望心依依，西方美人我所思。
次韵原仲幽居
刘子翚（宋代）

贵贱营营各有求，柴门昼掩静幽幽。
读书无效空千卷，学稼虽勤少一丘。
感慨旧余王粲赋，栖迟今仙长卿游。
幔亭莫失春风约，我亦身如不系舟。
山居杂诗九十首
曹勋（宋代）

仆以义制心，自谓颇忠赤。
保国不保身，用忠岂用力。
所以四将命，悉能全赵璧。
未当引年归，痛定思政刺。
山隐暮归呈诸兄弟二首
钱时（宋代）

羊肠世路尽聱牙，不碍庭前满树花。
回首野棠思鄂韡，未妨时一到山家。
孟子·尧舜之道陈王
陈普（宋代）

自贼其君固不恭，责难陈善乃为忠。
要知尧舜夫何道，只在常言仁义中。
大雪
释德洪（宋代）

今年未雪今日雪，地迥眼新人不嚣。永巷扫除闻屐响，暮林翔集看鸦娇。

韵高雒下应难画，兴发山阴未觉遥。想见茅斋已摧压，曲肱清梦到山椒。
唐玄宗铁像
熊与和（宋代）

巍冠攒叠碧云花，坐阅山中几岁华。莫把金丹轻点化，正愁生死困安家。
和永叔新晴独过东山
丁宝臣（宋代）

芳辰百五前，选胜到林泉。
万树绿初染，群花红未然。
阴岩犹贮雪，暖谷自生烟。
妇汲溪头水，人耕草际田。
日中林影直，风静鸟声圆。
健令多情甚，寻春最古先。
秦门。赵高
周昙（唐代）

赵高胡亥速天诛，率土兴兵怨毒痡.丰沛见机群小吏，功成儿戏亦何殊。
十月菊
陈宓（宋代）

白玉三千界，黄金百万钱。
虽迟九日后，却战一阳前。
不愿游人看，仍疏酒盏边。
天公岂无意，垂老更芳妍。
苦热五首 其三
方一夔（宋代）

午醉醒来濯碧泉，水亭况是晚凉天。横眠莲叶半晞发，静对杨枝双袒肩。

蹇蝘声乾林更静，碧梧阴转月初圆。茶瓯更试纤纤手，不仗清风送玉川。
庸庵尚书乡举重逢赏太子少保衔
陈宝琛（清代）

黄发丹忱有特褒，旧章载举眷前劳。先朝恩榜才为盛，行殿宫衔宠并叨。

同岁耆英欣得伴，孑遗科第尚能豪。记陪京尹宾兴宴，试院连番蘸靛毫。
再过常山和昔年留别诗
苏轼（宋代）

伛偻山前叟，迎我如迎新。
那知梦幻躯，念念非昔人。
江湖久放浪，朝市谁相亲。
却寻泉源去，桃花逢避秦。
春日同韦郎中使君送邹儒立少府扶侍赴云阳
孟郊（唐代）

离思著百草，绵绵生无穷。侧闻畿甸秀，三振词策雄。

太守不韵畿，诸生皆变风。郡斋敞西清，楚瑟惊南鸿。

海畔帝城望，云阳天色中。酒酣正芳景，诗缀新碧丛。

服彩老莱并，侍车江革同。过隋柳憔悴，入洛花蒙笼。

高步讵留足，前程在层空。独惭病鹤羽，飞送力难崇。
龙眠操三章赠李元中
黄庭坚（宋代）

吾其行乎，道渺渺兮骖弱，石岩岩兮川横。
日月兮在上，风吹雨兮昼冥。
吾其止乎，曲者如几，直者如矢。
我为直兮棘余趾，我为曲兮不如其已。
吾耕石田兮为芝，乃三岁兮报我饥。
嗣兹穑兮则以稼，从子于耜兮龙眠之下。
商山耸翠
吕渊（明代）

重重秀色翠模糊，展出天边一画图。瀑布喜看飞壑泻，荡胸时画断云孤。

千寻玉柱排青笋，九叠金屏上锦芜。最爱初经风雨后，满林香雾乱禽呼。
朝中措（艮翁生日）
刘克庄（宋代）

受持鼻祖五千言。留得谷神存。伴我赋诗茅屋，饶渠待诏金门。

此翁岁晚，有书充栋，有酒盈樽。君看多花早落，孰如仙李蟠根。
更漏子
屈大均（明代）

无数落花人不惜，拾红浴向清溪。胭脂不使作香泥。

莺掠去东西。

休絮乱，与丝齐。牵人只似柔荑。无情枉作有情啼。

杜鹃声且低。
渔父舞
史浩（宋代）

不是神仙那得到。万顷澄波舞镜鸾，千寻叠嶂环旌蚕。光天圆玉夜长清，衬地湿红朝不扫。宾主相逢欲尽欢，升平一曲渔家傲。

勾念了，二人念诗。渺渺平湖浮碧满，奇峰四合波光暖。绿蓑青笠镇相随，细雨斜风都不管。

念了，齐唱渔家傲。舞，戴笠子。

细雨斜风都不管。柔蓝软绿烟堤畔。鸥鹭忘机为主伴。无羁绊。等闲莫许金章换。

唱了，后行吹渔家傲，舞。舞了，念诗。喜见同阴垂币地。琼珠簌簌随风絮。轻丝圆影两相宜，好景侬家披得去。

念了，齐唱渔家傲。舞，披蓑衣。

好影侬家披得去。前村雪屋云深处。一棹清歌归晚浦。真佳趣。知谁画得归嫌素。

唱了，后行吹渔家傲，舞。舞了，念诗：波面初惊秋叶委。风来又觉船头起。滔滔平地尽知津，济涉还渠渔父子。

念了，齐唱渔家傲。舞，取楫鼓动。

济涉还渠渔父子。生涯只在烟波里。练静忽然风又起。赢得底。吹来别浦看桃李。

唱了，后行吹渔家傲。舞，舞了，念诗：碧玉粼粼平似掌。山头正吐冰轮上。水天一色印寒光，万斛黄金迷俯仰。

念了，齐唱渔家傲，将楫作摇舻势。

万斛黄金迷俯仰。轻舟刀不碍飞双桨。光透碧霄千万丈。真堪赏。恰如镜里人来往。

唱了，后行吹渔家傲，舞。舞了，念诗：手把丝纶浮短艇。碧潭清BC39风初静。未垂芳饵向沧浪，已见白鱼翻翠荇。

念了，齐唱渔家傲，取钓竿作钓鱼势。

已见白鱼翻翠荇。任公一掷波千顷。不是六鳌休便领。清昼永。悠扬要在神仙境。

唱了，后行吹渔家傲，舞了，念诗：新月半钩堪作钓。钓竿直欲干云表。鱼虾细碎不胜多，一引修鳞吾事了。

念了，齐唱渔家傲。钓，出鱼。

一引修鳞吾事了。棹船归去歌声杳。门俯清湾山更好。眠到晓。鸣榔艇子方云扰。

唱了，后行吹渔家傲，舞。舞了，念诗：提取E176鳞归竹坞。儿孙迎笑交相语。西风满袖有余清，试倩霜刀登玉缕。

念了，齐唱渔家傲，取鱼在杖头，各放鱼，指酒尊。

试倩霜刀登玉缕。银鳞不忍供盘俎。掷向清波方圉圉。休更取。小槽且听真珠雨。

唱了，后行吹渔家傲，舞。舞了，念诗：明月满船唯载酒。渔家乐事时时有。醉乡日月与天长，莫惜清尊长在手。

念了，齐唱渔家傲，取酒尊，斟酒对饮。

莫惜清尊长在手。圣朝化洽民康阜。说与渔家知得否。齐稽首。太平天子无疆。

起，面外稽首祝圣。唱了，后行吹渔家傲，舞。舞了，渔父自念遣队：湖山佳气霭纷纷。占得风光日满门。宾主相陪欢意足，却横烟笛过前村。歌舞既终，相将好去。

念了，后行吹渔家傲，舞者两行引退，出散。
臞庵书事四首
张镃（宋代）

畦丁相引绕园行，指说亭基不记名。
因想后湖题柱处，树林曾见作诗成。
河中孙学士以诗见寄因次本韵继和三章用为酬
魏野（宋代）

山前衙署枕河湄，遂意荣居事可知。
华省图书虽暂别，故乡风物似相随。
绕城奔浪喧更鼓，隔岸征帆映酒旗。
刻石将同王阁长，永留遣爱向歌诗。
黄鹤楼歌
夏竦（宋代）

城上危楼高缥缈，城下澄江复相绕。
有时漾影入中流，俯看鱼相仰飞鸟。
近楼多少未行舟，满江落花洒汀洲。
人同江狎不怕浪，登楼对酒弹箜篌。
大别山头白云起，金口渡边雨如洗。
半钩新月上孤城，还照高楼与江水。
晴江依旧泻浔阳，横鹤无由归故乡。
一声玉笛起何处，燕扑阑干花影长。
此日足可惜
贺铸（宋代）

此日足可惜，此樽何可辞。
人生信浮寓，老境将安之。
念昔青衿岁，九七殊未知。
忽忽俯仰间，复见趋庭儿。
名系冗从籍，顾亦胡能为。
抚此多病躯，敢有黄发期。
每虞毙奔走，明哲永见嗤。
後日卖刀剑，买牛耕故陂。
不惮力作勤，农事有闲时。
慨想无心子，清言真我师。
送吴隐岩自岩回潮
贺一弘（明代）

隐迹龙岩数十秋，归心常挂凤城头。西桥杯酒今朝别，好向塘湖看白鸥。
斑竹
刘长卿（唐代）

苍梧千载后，斑竹对湘沅。欲识湘妃怨，枝枝满泪痕。
对月寄雍陶
刘得仁（唐代）

圆明寒魄上，天地一光中。临水通宵坐，知君此兴同。

华凝衣有露，静极树无风。若向湘江见，湘江彻底空。
再次韵呈宗伟、温伯
范成大（宋代）

官居数椽间，局促如瓮牖。
幸邻诗酒社，金薤对玉友。
真清廊庙诗，伟望配山斗。
行当侍紫极，槐棘位三九。
馆舍有奇士，高文粲参首。
倡酬猥及我，双松压孤柳。
生活从冷淡，幸免誉与咎。
相从结此夏，何异归陇亩。
饮马长城窟行
江源（明代）

驱车登边隅，四牡寒风呼。云是古长城，坚永凝川涂。

举首见阴山，落日悬穹庐。汉兵数饮马，秦人曾备胡。

长天绝飞鸟，荒堠鸣妖狐。髑髅枕草根，恐是筑城徒。

往事不暇问，吾将吊扶苏。故国岂不思，犹未平匈奴。

将遵充国讣，献上金城图。功成受薄赏，拂衣归闲居。
重游南昌东湖水亭
王闿运（清代）

湖亭衰柳对金堤，石桥霜色晓凄凄。青溪往事随云影，细路孤行信马蹄。

孤行影照澄波碧，荒草覆烟寒寂寂。酒客乱离今半死，僧童长大犹相识。

水阁阴连花岛弯，还从碧槛望红栏。月明古树无鸦宿，雪外西山见鹤还。

半房初日门空锁，深殿微风明佛火。愁里难吟访旧诗，客中暂得焚香坐。

阑干寸寸是前游，去时凄恻到时愁。红颜对镜初嫌老，碧藕无花早过秋。

懒性从来甘寂寞，物论逍遥无住著。解道波澜起寸心，始信人间有哀乐。

当时豪竹并哀弦，一罢清尊便五年。后夜相思梦渺渺，祇余孤月照湖烟。
丁松生文澜归书图
王颂蔚（清代）

孝惠始除挟书律，屋壁山岩稍稍出。是时篇牍极重大，联以缥稍书以漆。

《孝经》行疏策谦半，《酒诰》文繁简脱一。蜀客奏赋铅须怀，吴人炙字青乃杀。

代以缣素便赍持，书之赫蹄致缜密。自是篇卷鲜沦芜，荀经阮录代增益。

观文实储五十副，江陵尚存七万帙。长兴雕印既𢑆舆，孟蜀书林更牣溢。

官本监本绣梓精，晁氏陈氏簿录悉。勤有堂惟仁仲遗，睦亲铺乃道人设。

金于平水置书肆，元之兴文务雕刷。有明一代鲜善本，嘉隆以后椠尤劣。

秦晋赵藩皆刻书，不及会通与兰雪。姚赵吴沈好移写，叶顾钱毛善鉴别。

宋元旧本什湮九，赖有诸贤订坠缺。我朝稽古轶汉唐，延阁尊藏切云楶。

纯庙特开献书路，谒者求遍东西浙。大𦨵刬除方兴伪，汲冢捃护师春逸。

序录校上义放刘，活版排成制沿毕。草茅未窥中秘书，三阁储珍逮英哲。

家家乐献鸡次典，人人许入龙威穴。然脂怀饼土麇来，从此儒风振扬越。

上者古训钩郑服，次亦骚情掩贾屈。余子龂龂讲版本，元钞宋椠森罗列。

振绮汪暨拜经吴，百宋一廛最奇崛。云何菑晚极庚辛，焚如毒甚滈池厄。

岂独缣素充帷囊，直以经典代薪爇。湘乡相公老开府，手扫凶欃扶日月。

郘亭厄厄求遗书，四部先刊甲与乙。同时爰有丁龙泓，秘阁篇亡心菀结。

抱持愈比杜林艰，蒐集无逾任昉切。礼典往往出秦余，目录一一订魏阙。

圭零锦断好护持，剑合珠还渐充实。其功不在陈农下，此事留待程俱说。

永嘉旧本世尚多，安得先生尽搴撷。迩来横海肆楼船，汉廷未暇修儒术。

颇闻守藏史不慎，文德官书半放失。子云老作輶轩语，素赍归致并精绝。

海外不乏歆向流，赤轴青纸肆钩抉。我思拄杖医无闾，一探东丹读书室。
凤岫春雨
黄梦兰（清代）

台南钟凤岫，雨送及时春。木德沾濡盛，土膏润泽新。

天晴苞起瑞，云散彩无尘。为报西畴急，更占霭吉人。
青龙渡头
陈允平（宋代）

天阔雁飞飞，淞江鲈正肥。
柳风欺客帽，松露湿僧衣。
塔影随潮没，钟声隔岸策。
不堪回首处，何日可东归。
渡梅岭 其一
陈绍儒（明代）

入望山门回，长征日月遥。雄城临百粤，岭路凿前朝。

古洞犹猿啸，遗松但鸟娇。不堪行役意，归梦武溪桥。
白云歌寄陆中丞使君长源
皎然（唐代）

一见西山云，使人情意远。凭高发咏何超遥，

道妙如君有舒卷。萦空叠景多丽容，众峰峰上自为峰。

洁白不由阴雨积，高明肯共杂烟重。万物有形皆有著，

白云有形无系缚。黄金被烁玉亦瑕，一片飘然污不著。

或逢天上或人间，人自营营云自闲。忽尔飞来暂为侣，

忽然飞去莫能攀。逸民对云效高致，禅子逢云增道意。

白云遇物无偏颇，自是人心见同异。阊阖天门宜曙看，

为缨作盖拥千官。从龙合沓临清暑，就日逶迤绕露寒。

谁怜西山云，亭亭处幽绝。坐石长看非我羁，

手中欲揽待君说。贞白先生那得知，只向空山自怡悦。
再题葛仙翁移家图
陈基（元代）

列仙之人，其道无为，超然物表，游于希夷。
厚禄不足致，好爵不足縻，所以许由辞尧不受禅，巢父闻
之犹为洗耳河之湄。
奈何葛仙翁，与世犹支离，求为勾漏令，所欲何卑微。
观翁此行亦良苦，妻子辛勤童婢饥。
翁知学仙不学吏，委以民社将安施。
仙家虽云足官府，奈此人间小黠并大痴。
君不见陶潜弃官归故里，又不见马援谤兴由薏苡。
纵得丹砂亦不多，谁信翁心澹如水。
云门山，有灵药。
归去来，山中乐。
牛羊任所之，鸡犬从人缚，急将印绶送还官，变却姓名称
抱朴。
深夜
司马光（宋代）

疏星映户月流天，群动收声四寂然。
嗟尔寒蛩怨何事，悲吟彻曙亦无眠。
桃源
郑允端（元代）

秦季干戈起，中原几变迁。谁知避世者，自有一山川。
戏简王尉
方岳（宋代）

半床明月老秋风，未必诗人一例穷。
比似乐天犹欠在，是非已落酒杯中。
寄圣俞
欧阳修（宋代）

凌晨有客至自西，为问诗老来何稽。
京师车马曜朝日，何用何何随轮蹄。
面颜憔悴暗尘土，文字光彩垂虹霓。
空肠时如秋蚓叫，苦调或作寒蝉嘶。
语言虽巧身事拙，捷径趾蹈行非迷。
我今俸禄饱余剩，念子朝夕勤盐齑。
舟行每欲载米送，汴水六月乾无泥。
乃知此事尚难必，何况仕路如天梯。
朝廷乐善得贤众，台阁俊彦联簪犀。
朝阳鸣凤为时出，一枝岂惜容其栖。
古来磊落材与知，穷达有命理莫齐。
悠悠百年一瞬息，俯仰天地身醯鸡。
其间得失何足校，况与凫鹜争稗稊。
忆在洛阳年各少，对花把酒倾玻璃。
二十年间几人在，在者忧患多乖睽。
我今三载病不饮，眼眵不辨騧与骊。
壮心销尽忆闲处，生计易足才蔬畦。
优游琴酒逐渔钓，上下林壑相攀跻。
及身强健始为乐，莫待衰病须扶携。
行当买田清颍上，与子相伴把锄犁。
次韵和司空相公闰秋重九中书对菊
晏殊（宋代）

两掖仪台峻，珍丛应序黄。
积分回令节，伏槛赏幽芳。
昧谷重延律，仙州剩借霜。
冒寒知薏苦，逾分得荃香。
汉幄群生遂，虞迁万事康。
与人同所乐，留玩属澄觞。
陪王仙卿登楼
白玉蟾（宋代）

身在烟霞缥缈间，此心已学白云閒。
遣怀把酒自酌月，无事捲帘常看山。
老去棋冤休死战，年来诗债逐时还。
于今养鹤多栽竹，缚住时光且驻颜。
送浙东周判官
朱庆馀（唐代）

久闻从事沧江外，谁谓无官已白头。来备戎装嘶数骑，

去持丹诏入孤舟。蝉鸣远驿残阳树，鹭起湖田片雨秋。

到日重陪丞相宴，镜湖新月在城楼。
寓江州分司衙随笔五首
董嗣杲（宋代）

前忧将尽捐，后虑方觉夥。
举动必有碍，侧近类鳖跛。
但知就酸吟，不悔为计左。
秋令向老去，甘困樊笼锁。
愁境畏风波，慵捩秋江柁。
四顾无可寻，白日醉白堕。
皇太后阁六首
苏轼（宋代）

仙家日月本长闲，送腊迎春亦偶然。
翠管银罂传故事，金花彩胜作新年。
虞美人（次韵人咏菊）
陈著（宋代）

故园处处都荒雨。寂寞蜗书户。人间春事杏桃花。独有诗人依旧、菊为家。

老来犹解高叉手。遥上花前寿。华颠无分插花枝。乞取霜根风月、送将归。
龙窝雨途即事寄迎川肖阳五首 其一
张子翼（明代）

积雨迷山谷，秋田半草莱。冈连村牧下，鸟拂冻云来。

时序悲黄叶，花阴长绿苔。怀人江浦上，松下欲徘徊。
留题天台香积寺，为乡僧印秋海赋
张昱（元代）

花界追寻一榻凉，破除烦恼是禅房。慢挥大扇消长日，共倒深杯说故乡。

万事到头成画虎，百年束手共亡羊。明朝马首劳瞻望，此别人间更渺茫。
赠章子端宪史迁江东并呈周宪使
王祎（明代）

章子吴兴彦，多才遂壮图。蓝田元产璞，沧海不遗珠。

事业云霄展，年华翰墨纡。苑花春跃马，台柏夜闻乌。

辨物能悬鉴，为圜肯破觚。从容陪宪节，慨慷握兵符。

近日闻江左，连城作盗区。逆徒千国纪，妙略合时须。

况是周夫子，真如汉大夫。绣衣仍直指，铁甲每先驱。

伫见收奇烈，谁犹玩细娱。敬亭山色好，胜赏未容孤。
次韵黄宰一源亭二首
刘子翚（宋代）

闻说催耕步涧幽，田家喜气共春浮。
仁声似水潜潜物，不作惊人汹汹流。
过故丞相吕汲公坟刹二首 其一
苏籀（宋代）

元祐推谐弼，乾坤岂小康。曹参尚清净，萧傅性刚方。

报国无遗恨，兴邦举旧章。累年公议白，名与日星光。
同高望公芥庵坐月时须识上人自雷峰至
张家珍（明代）

得气偏在野，先秋促织鸣。云行新雨歇，月好大江明。

偶尔逢僧话，于焉感我生。凉风透枕簟，此夜梦魂清。
左绵山中多青松风俗贱之止供樵爨之用郡斋僧
薛绍彭（宋代）

越王楼下种成行，濯濯分来一苇杭。
偃盖可须千岁干，封条已傲九秋霜。
含风便有笙竽韵，带雨偏垂玉露光。
免作爨烟茅屋低，华轩自在拂云长。
八月四日夜梦中作
陆游（宋代）

太华巉巉敷水长，白驴依旧系斜阳。
山深乳洞药炉冷，花发云斜醅瓮香。
邻叟一樽迎谷口，蛮童三髻拜溪傍。
中原俯仰成今古，物外自闲人自忙。
卢秀才南台
贾岛（唐代）

居在青门里，台当千万岑。下因冈助势，上有树交阴。

陵远根才近，空长畔可寻。新晴登啸处，惊起宿枝禽。
题赵魏公揩痒马图
虞堪（明代）

久忘爬刷向河汾，抵树摩身动晚云。千载有谁怜骏骨，展图空忆李将军。
湖居无事日课小诗 其七
周紫芝（宋代）

海内名流诗有宗，时传佳句落闲中。不道建安六七子，可是近时三数公。
舟中杂咏（二首）
徐霖（宋代）

今夜河西宿，无眠但数更。
并船何处客，吹笛到天明。
雾重 其二
屈大均（明代）

乘雾取凫雁，宜寒是水乡。蟹膏霜后满，螺柱雪前长。

打网劳鱼妇，盘盐急海商。菊花嫌早放，辛苦及春阳。
拟行行重行行
柯劭慧（清代）

遥遥远行迈，悠悠怀所思。问我将焉怀，哀此生别离。

去君日永将，相见邈无期。隰淇皆有岸，相思独无涯。

朱颜退红采，绿鬓著素丝。春华委霜霰，营魂岂将持。

一息不自保，何况待来兹。
古镜篇
陈陶（唐代）

紫皇玉镜蟾蜍字，堕地千年光不死。发匣身沈古井寒，

悬台日照愁成水。海户山窗几梳绾，菱花开落何人见。

野老曾耕太白星，神狐夜哭秋天片。下国青铜旋磨灭，

回鸾万影成枯骨。会待搏风雨泬寥，长恐莓苔蚀明月。
天聪洞
周茂良（宋代）

一窍虚灵异谷神，达聪何事在红尘。人间莫道无闻处，天听从今自我民。
水调歌头
姬翼（元代）

彻底探囊箧，那得一钱看。从来底事活计，不与俗相干。

似得饮底贤圣，涤尽浇心酩酊，冷眼视尘寰。斩断利名锁，踏破死生关。

做些痴，撒些懒，放些顽。六门拖拽不出，蛰窟且弯跧。

别有非常手段，捻聚虚空一片，澄澈夜光寒。会得个底意，何必问三山。
锡山逢徐炽昌
姚燮（清代）

漫教惊喜致滂沱，雪夜镫筵且放歌。不信颜非前日好，谁知别已四年多？

飞鸿落寞沈荆浦，折柳分明记潞河。江上片帆吾欲去，后来把袂定如何？
紫兰
屈大均（明代）

小小春萌即作花，心中抽出紫茎斜。真同兰蕙为香祖，绝似潇湘带露华。

深浅总分红翠色，芬芳长在美人家。凌朝摘去愁纤手，取向窗前傍绿纱。
览镜戏作 其一
邹浩（宋代）

寒时骤热热时寒，一等阴阳几百般。发脱面黄肌肉瘦，北人应作岭蛮看。
偈颂一百四十一首 其二十四
释师范（宋代）

一饱忘百饥，人人尽展眉。太平无事日，唱个啰啰哩。
宫词
宋白（宋代）

寒食宫中也禁烟，郁金堂北画鞦千。
梨花明月皆如雪，时送清香到酒前。
秋夜坐无隐庐
曹锡黼（清代）

夜气澄如水，西风雨后凉。坐知庐可爱，径与世相忘。

人静虫吟壁，窗虚月到床。萧然何所寄，满院足秋香。
移家四首 其二
朱长春（明代）

桑青杏白野田香，浴鹭飞凫暖渚长。画艇春游山霭霭，云帆时度水茫茫。

一尊行乐依花坞，双鬓偷生托药囊。便与妻儿成避世，他时鸡犬即仙乡。
遣怀五首寄致道
谢直（宋代）

君子不谋食，士固食於人。
饥饿自有责，何足烦吾神。
拂几展我书，熟读困蹇屯。
羲问与周孔，可鉴道屈信。
欢欢眼中事，悠悠尘间身。
以近诗寄尤运使
赵蕃（宋代）

求识尤太史，泛舟维豫章。
秋天值摇落，行色况苍茫。
竟乏惊人句，莫升君子堂。
学诗虽老矣，获拟遍诸方。
颂证道歌·证道歌
释印肃（宋代）

分别名相不知休，阳焰空花岂可求。
龙舟旧阁闲田地，一度赢来方始休。
温汤和王法曹
刘攽（宋代）

火井传夷檄，炎洲记海隅。仙游空诣绝，方志每多诬。

泛滥浮清沼，渊源自奥区。洪钧从鼓橐，一气审为炉。

烈焰方焚泽，腾波盛溅珠。沃焦难与并，执热谅谁须。

鳌抃终当钓，鲸掀会学屠。此中胜鼎鼐，不复待樵苏。

池馆他年贵，衣冠万乘俱。废兴仍在目，惆怅指平芜。
月帔岩
黄甲（宋代）

仙翁骑鹤上青冥，月帔空留松桂林。
遮断世尘无点污，横拖一抹翠烟深。
代上张经历
谢枋得（宋代）

中原自古多豪杰，晋国尤多贤大夫。
学问断无虚议论，功名须有大规模。
臂间弓矢真良将，舌底诗书笑腐儒。
自恨两贤相识晚，不妨杯酒恣歌呼。
迓漕台感书
强至（宋代）

郡县齐瞻使者麾，马蹄行处是霜威。
前驱宁免为负弩，高谢未霜图拂衣。
顾己自知吾道在，折腰甘被俗人议。
古来策足皆贫贱，伊起耕夫吕钓矶。
和洁堂见寿十章
马廷鸾（宋代）

祝公千龄寿，小我五月生。
如何山林槁，得并江汉英。
送僧住梅山 其二
韩驹（宋代）

近闻僧说宜黄寺，一道松门夜不关。投老有禾三百把，亦随君去住梅山。
文若自华亭携家来游西湖袖出新诗其归乃和前篇聊以当别
周紫芝（宋代）

黄郎满袖出新诗，别后篇章欲造微。老骥但含千里意，翔鸾还带九雏归。

如君好事真前辈，笑我为生尽昨非。小别不堪频作恶，灞桥杨柳亦依依。
山中
方岳（宋代）

解缨聊复濯沧浪，晞发松阴藓石床。
有味是贫琳馆俸，无功於懒玉函方。
自参老子鼻端白，未羡诸公腰下黄。
蔗境渐佳惟习静，笔床茶灶并荒唐。
春莫
赵希桐（宋代）

薄薄寒侵酒面和，可怜春事委流波。
两堤杨柳东风老，一曲池塘夜雨多。
花落莺声还在否，桑空蚕事又如何。
壮心不逐流年去，倚剑青天发浩歌。
廷实累约游厓山不遂世卿在数千里外不期而同固亦有数次旧韵寄廷实
陈献章（明代）

海中来觅羡门生，雪浪如山故故倾。画舫两期人不至，苍厓一别岁频更。

嘈嘈鼓笛轰云下，弄弄波涛到月明。谁道青莲李居士，一槎千里共浮溟。
访高菊涧
宋伯仁（宋代）

可惜吴中不见君，短篷空载一溪云。知君已到孤山下，日日梅花酒半醺。
庐山瀑布
孙鲂（唐代）

有山来便有，万丈落云端。雾喷千岩湿，雷倾九夏寒。

图中僧写去，湖上客回看。却羡为猿鹤，飞鸣近碧湍。
哭同年罗著作
王禹偁（宋代）

同试五题为县吏，共求三字作词臣。
西垣谪宦何须恨，若比罗三是幸人。
游栖霞四首 其一
周文璞（宋代）

破晓逗苦雾，客鼻何酸辛。山中气候异，初日如烛银。

田间石兽气，知是肉角麟。古苔半皴腹，化作苍龟鳞。

两柱既岌嶪，众碑亦嶙峋。幽涂得奇观，未敢辞埃尘。

连年抱离忧，百嗟亡一呻。花委鬓毛晚，草夺袍色春。

愁中书椟失，梦里歌钟陈。穷愁著文字，屡被同行嗔。

同行不相知，而况悠悠人。
虎邱山
尹守衡（明代）

邱峦高阚阖闾城，野寺姑苏旧有名。远浦楼台云外出，近河帘舫画中行。

侵檐树色深深见，入座泉声细细生。一缕茶烟出方丈，晚风吹送有馀清。
闲居感怀（九首）
方孝孺（明代）

池鱼不知海，越鸟不思燕。
蚯蚓霸一穴，神龙轻九天。
小大万相殊，岂惟物性然。
君子勿叹息，彼诚可哀怜。
前往焦山历代尊宿真赞 慈受和尚自赞
释怀深（宋代）

因风便作海门居，钓尽波澜未见鱼。水冷云寒归未得，笑看新月上珊瑚。
颂古二十八首
释道川（宋代）

罚钱出院，众人皆见。
有理难伸，风流满面。
直饶兴化全提，未免令行一半。
这一半，明眼衲僧点检看。
公济和诗见闵耽书勉以教外之乐以诗请问二首 其一
朱熹（宋代）

至理无言绝浅深，尘尘刹刹不相侵。如云教外传真的，却是瞿昙有两心。
余既和乐天诗而喜于年及之心犹不能自已又复
吴芾（宋代）

一年三百有余旬，举世栖栖苦迫贫。
得享安宁七十岁，已胜衰谢万千人。
好官纵使登三事，荣养何由及二亲。
争似山间林下坐，无忧无毁足全身。
谒隐士段庭
李复（宋代）

人生何多谋，常甘饥寒侵。
裘完甑有炊，于世澹无心。
筑室清涧曲，窈窕幽径深。
闭门长松下，岁无车马音。
古书束高阁，兀然遗屦簪。
悠悠不记年，日月徒光阴。
儿童城市还，得酒或自斟。
隐几望南山，閒云起孤岑。
醉别程秀才
白居易（唐代）

五度龙门点额回，却缘多艺复多才。贫泥客路黏难出，

愁锁乡心掣不开。何必更游京国去，不如且入醉乡来。

吴弦楚调潇湘弄，为我殷勤送一杯。
访故人
邓肃（宋代）

天寒岁暮两无聊，访戴那辞千里遥。
直上洞天三十六，马蹄迤逦步琼瑶。
和赵伯达二绝句 其一
王庭圭（宋代）

王孙疑是李长吉，诗句兼如孟浩然。乱后相逢初识面，便当倾廪与谈天。
鲍防《云门寺济公上方偈序》 李聿《茗侣偈》
浙东众诗人（唐代）

采采春渚，芳香天与。涤虑破烦，灵芝之侣。
初日照华清宫
柴宿（唐代）

灵山初照泽，远近见离宫。影动参差里，光分缥缈中。

鲜飙收晚翠，佳气满晴空。林润温泉入，楼深复道通。

璇题生炯晃，珠缀引xz胧。凤辇何时幸，朝朝此望同。
题易张有为隐士李眉山画萝村图歌
允禧（清代）

易君不费三日工，青山移向晴窗中。猩猩毛枯鲛血死，河汉月窗垂长虹。

盘山磊落千万峰，豸峰耸快称厥雄。块然古翠泄灵秘，入君墨沼无隐踪。

君言峰好人更好，豸青山人世间少。山人我亦旧相知，闻君此言更倾倒。

唐宋丹青大有人，每逢佳士乃传真。此子正宜置岩壑，笔中有道交有神。

仙李盘根干五百，蒙瞳毷氉遭重谪。耻将鹏鹗共飞腾，甘与鳅䱓同窟宅。

白板青葌归去来，绿萝阴处读书台。紫兰飘香黄鹤舞，金花孔雀同徘徊。

冥心披发成长往，五云无恙三芝长。此村此画世无两。
答魏掾招饮
郭祥正（宋代）

我欲招魏子，小山尝白醪。月华虽未满，已觉秋风高。

何物佑樽虽，肥鲈并蟹螯。一饮洗百忧，轩冕稍可逃。

此语未及发，辱君先见要。乃知志趣同，盍簪皆俊僚。

亦应唤舞娥，红云欲飞飘。不然避谤伤，谈话倾渔樵。

期归一酩酊，世事如芭蕉。
续南有嘉鱼
曾丰（宋代）

维离之方，维丙之穴。
谁幽尔宅，自濡自沫。
惟性是适，与汩俱入。
莫厝昔罬，亦孔之黠。
同年杨谨仲教授生日
周必大（宋代）

玉笥岧嶤秀倚空，清江汀滢日朝东。
杜萧安在王陈远，极贵长生总属公。
次韵苏文饶待舟书事
韩驹（宋代）

公才岂止剧曹郎，肯向明时氏庾仓。会有绫衾趋汉署，不须锦缆系吴樯。

青箱教子书千卷，白发思亲天一方。看我飘然五湖去，栈羊筛酒送归艎。
自在庐为倪逊翁赋
连文凤（宋代）

翁也家何在，悠然天地间。
往来明月牖，坐卧白云关。
晚岁有余乐，谁人似此间。
只为清景恼，吟得鬓毛斑。
湖口宰任伯厚挹清亭
刘过（宋代）

正笑行役倦，登临心眼开。
舒蕲千里见，蜀赣两江业。
老觉树如此，凉生风快哉。
主人方好客，不算酒行杯。
立秋日
王宠（明代）

南纪清秋杀气遥，扶桑铜柱崒高标。
风悲画角关山迥，云去苍梧毕斗摇。
正忆郊迎虚玉辂，即愁边守醉金貂。
黄河白草萧萧去，胡马千群出射雕。
白沙砦外偕汪济川观水磨
路璜（清代）

天地运纽枢，日月互轮转。激水寓化机，回旋妙制展。

疾若风行车，驶如驽恋栈。深涧走雷霆，浪花翻雪茧。

斗室小容舠，盘磨大逾艑。不假人力施，疑有神功遣。

玉屑碾纷纷，珠英霏剪剪。竟日无停机，一泓弄清浅。

昔人侈谈天，圜盖识者鲜。佛法怖众生，风轮象空衍。

求虚岂疗饥，适用等浚畎。运行得自然，手足少劳勉。

仰观太虚中，白云任舒卷。
老马
郝经（元代）

百战归来力不任，消磨神骏老骎骎。
垂头自惜千金骨，伏枥仍骎万里心。
岁月淹延官路杳，风尘荏苒塞垣深。
短歌声断银壶缺，常记当年烈士吟。
斗修行 本名斗百花犯正宫
马钰（金朝）

同流宜斗修行，斗把刚强摧挫。斗降心忘，酒色财气人我。

斗不还乡，时时斗悟清贫，逍遥。放慵闲过。斗要成功果。

斗没纤尘，斗进长生真火。斗炼七返九还，灿烂丹颗。

斗起慈悲、常常似斗无争，斗早得携云朵。
春日晚望
徐玑（宋代）

楼上看春晚，烟分远近村。
晓晴千树绿，新雨半池浑。
柳密莺无影，泥新燕有痕。
轻寒衫袖薄，杯酌更须温。
白雪歌
佚名（唐代）

皇穹何处飞琼屑，散下人间作春雪。五花马踏白云衢，

七香车碾瑶墀月。苏岩乳洞拥山家，涧藤古栗盘银蛇。

寒郊复叠铺柳絮，古碛烂熳吹芦花。流泉不下孤汀咽，

断臂老猿声欲绝。鸟啄冰潭玉镜开，风敲檐溜水晶折。

拂户初疑粉蝶飞，看山又讶白鸥归。孙康冻死读书闱，

火井不暖温泉微。
许由亭其来远矣名以名之非便也下有白牛桥洗
钱时（宋代）

尧舜相传自执中，一瓢赢得迈高风。
白牛桥下沧浪水，应洗人间万古聋。
句
元绛（宋代）

黄阁势连东凤阙，紫枢光直右银台。
阅都台檄催赴省试四首 其二
林光（明代）

一从幽谷弄云烟，科业隳来十五年。病骨自知难进取，衰龄谁更为周全。

芋苗催老黄梅雨，豇豆披罗小洞天。剩水残山人不占，且随童冠看鱼鸢。
昼卧闻碾茶
陆游（宋代）

小醉初消日未晡，幽窗催破紫云腴。
玉川七碗何须尔，铜碾声中睡已无。
送曹辅奉议福建转运判官 其一
刘攽（宋代）

驰传典州名字高，溪山更不厌勤劳。吏逢照胆新磨镜，事似屠牛已善刀。

颇说团茶如湩酪，欲将丹荔比葡萄。使君诗思过泉涌，为赋佳篇悟此曹。
闲居杂兴十首 其六
薛嵎（宋代）

四时俱橐籥，一气自回旋。谁谓春风力，能专万物权。

荣枯忘晦朔，霜雪抱贞坚。赋分有深浅，殊非天道偏。
过东林
王十朋（宋代）

地入东林眼界奇，神仙遗迹在榴皮。湖山如旧无东老，酒为嘉宾酿者谁。
丙寅九月二十八日作来年将告老
辛弃疾（宋代）

渐识空虚不二门，扫除诸幻绝根尘。
此心自拟终成佛，许事从根只任真。
有我故应还起灭，无求何自别冤亲。
西山病叟支离甚，欲向君王乞此身。
杂咏下 多叶红莲
洪适（宋代）

步有凌波袜，掌为承露盘。尚嫌花片少，千叶映朱栏。
昭君
陈杰（宋代）

千古和戎恨，冢青今尚闻。
汉朝三尺草，埋没几昭君。
杂体诗 王征君微养疾
江淹（南北朝）

窈蔼潇湘空。
翠涧澹无滋。
寂历百草晦。
歘吸鹍鸡悲。
清阴往来远。
月华散前墀。
炼药瞩虚幌。
汛瑟卧遥帷。
水碧验未黩。
金膏灵讵缁。
北渚有帝子。
荡瀁不可期。
怅然山中暮。
怀痾属此诗。
夜过梦溪
张如炠（清代）

南来夜夜还家梦，行到梦溪不见溪。漏尽更残眠未定，林间时有子规啼。
祜
赵存佐（宋代）

任重功馀屡乞辞，犯颜曾不避天威。朝回一体奎章下，携得天香满袖归。
句 其二
江端友（宋代）

仓舒止用儿童计，亦自能知尔重轻。
浪淘沙·往事只堪哀
李煜（五代）

往事只堪哀，对景难排。秋风庭院藓侵阶。一桁珠帘闲不卷，终日谁来。
金锁已沉埋，壮气蒿莱。晚凉天净月华开。想得玉楼瑶殿影，空照秦淮。
黄河多淘河之属有曰漫画者常以觜画水求鱼有
晁说之（宋代）

漫画复漫画，河尾沙软喙一尺。
天生刚喙不解秃，倦鱼薄浅幸有得。
谋拙力百费，何处有金翅。
饥肠倚暮烟，惭愧信天缘。
寄白石师（师无名，常居白石谷中，因为号）
姚合（唐代）

白石师何在，师禅白石中。无情云可比，不食鸟难同。

屦下苍苔雪，龛前瀑布风。相寻未有计，只是礼虚空。
道士
张铸（宋代）

乘龙控鲤真吾偶，化石烧金即我曹。尘世混来名异迹，蓬山思去梦魂劳。

吟依古柏天风断，啸近仙坛海月高。九转丹成颜愈少，发胜纯漆脸胜桃。
浣溪沙（荼コ）
杨泽民（宋代）

风递馀花点素缯。日烘芳炷下罗藤。为谁雕琢碎春冰。

玉蕊观中犹得誉，木樨岸下尚驰声。何如高架任伊凭。
啸岩居士请
释祖钦（宋代）

湖山影里，水月光中。
似我非我，朦朦胧胧。
咏慎火诗
范筠（宋代）

兹卉信丛丛，微荣未足奇。何期糅香草，遂得绕花池。

忘忧虽无用，止焰或有施。早得建章立，幸爇柏梁垂。
江仲嘉行邑将归见寄绝句次韵 其四
程俱（宋代）

劝农行稼亦看山，牛骥何妨共一闲。应笑云亭老颇僻，背崖无地结三间。
赠万鹿园总戎
尹台（明代）

将军玉节控神州，百万牙兵听唱筹。树下屯操班虎旅，河边抗射列熊侯。

晋卿礼乐嗟谁似，汉将壶歌羡自由。借问三陲交羽檄，可能谈笑代先谋。
对雪尝水饼
释德洪（宋代）

雪粲罗敷喜，报春呈舞腰。旋风寒正密，到地暖还消。

轻薄凌梅蕊，蹁跹搅柳条。幽欣尝水饼，举箸一长谣。
病半月小愈偶书
蒋冕（明代）

笔床茶灶具轻舟，拟向湘江昼夜浮。大块何心令我病，高人从古与天游。

梦思海上蓬莱岛，兴在湖南杜若州。三十八年尘土里，风霜空敝黑貂裘。
塘下
林千之（宋代）

一片颓园生谷桑，惟馀小圃佔秋光。竹篱蔓引牵牛碧，野菜崇生苦藚黄。

抱叶蝉瘖枯树冷，衔花鹿去古台荒。兴亡往往关天数，搔首踌躇对夕阳。
句 其九
卢襄（宋代）

花外小楼云罨画，杏波晴叶退微红。
清平乐
朱敦儒（宋代）

乱红深翠。楼阁春风外。胡蝶成团飞照水。睡鸭无人惊起。

身闲更觉身轻。酒壶歌扇随行。芳草绿杨堤畔，一声初听啼莺。
古像赞二百零五首 其一一一 虞永兴公
孙承恩（明代）

识综群儒，博冠当代。考究典章，熙帝之载。乃缉礼乐，乃开辟雍。

文教肆行，维公之功。
赠别张矩还真州
顾璘（明代）

长江水如一匹练，与子隔江少相见。春来对酒花满枝，冬去寒林积冰霰。

人生万事在少年，功名早奋三才前。旧穿杨叶有妙手，此飞便合冲青天。

尔不见汉家文学称扬雄，晚诋词赋为雕虫。它时得路展经济，后有韩范前夔龙。
偈颂十七首
释师范（宋代）

滴水滴冻，浑无罅缝。
明眼衲僧，失却鼻孔。
谢曹公善酒
吴则礼（宋代）

归来脱帽但苍华，一段风流属外家。
犹有故时从事在，银钩仍落小流沙。
寄太白无能禅师
顾非熊（唐代）

太白山中寺，师居最上方。猎人偷佛火，栎鼠戏禅床。

定久衣尘积，行稀径草长。有谁来问法，林杪过残阳。
子产不毁乡校
韩愈（唐代）

我思古人，伊郑之侨。以礼相国，人未安其教；游于乡之校，众口嚣嚣。或谓子产：“毁乡校则止。”曰：“何患焉？可以成美。夫岂多言，亦各其志：善也吾行，不善吾避；维善维否，我于此视。川不可防，言不可弭。下塞上聋，邦其倾矣。”既乡校不毁，而郑国以理。

在周之兴，养老乞言；及其已衰，谤者使监。成败之迹，昭哉可观。

维是子产，执政之式。维其不遇，化止一国。诚率此道，相天下君；交畅旁达，施及无垠，於虖！四海所以不理，有君无臣。谁其嗣之？我思古人！
痛恨
晁说之（宋代）

胡儿直犯洛阳宫，蔼蔼园陵指点中。
殄灭四夷心不遂，裕陵萧瑟独悲风。
四月十五日晚出溪上留连不能去
宋庠（宋代）

偶来寻晚景，便觉涤嚣烦。
岸柳相攙绿，风荷各自翻。
归云何处宿，惊鹜或时喧。
不奈沧波阔，鸠山有故源。
千秋岁（张文伯生日）
王之道（宋代）

晓霜初肃。秋色团芳菊。榴转紫，柑犹绿。昨朝吹帽会，未快登临目。须信道，兵厨准拟三千斛。

采采香盈掬。泛泛纷浮玉。红袖捧，清歌逐。何妨倾坐客，共献长生祝。归去好，北门夜引金莲烛。
宜春苑
范成大（宋代）

狐冢獾蹊满路隅，行人犹作御园呼。
连昌尚有花临砌，断肠宜春寸草无。